Ego dominus Tilicastri, Guido nomine, presentibus et futuris notum facio quod Dei intuitu, et ob remedium animae et antecessorum, Ecclesiae de Domo Dei de Tilicastro et fratribus ibidem Deo seruientibus, donaui et concessi in perpetuum tertias de omnibus terris quas excollet eadem domus in territorio Tilecastri propriis animalibus aut propriis sumptibus, ultra aquas ex parte Ceuille: concessi etiam eisdem fratribus libere possidendum in perpetuum pratum quod eis Nicolaus donauit, factus in eadem domo conuersus. Acta sunt haec laude Margaritae uxoris meae et filii mei Hugonis et autoritate sigilli mei confirmata. Testes sunt magister Hunaudus, thesaurarius lingonensis, Pes ferri praepositus meus.